CELEX: 32013D0385
Language: hu
Date: 2013-07-15 00:00:00
Title: 2013/385/EU: A Tanács határozata ( 2013. július 15. ) a 2011/492/EU határozat Bissau-Guineára vonatkozó megfelelő intézkedései alkalmazási időszakának kiterjesztéséről és a határozat módosításáról

17.7.2013   
            
            
               HU
            
            
               Az Európai Unió Hivatalos Lapja
            
            
               L 194/6
            
         A TANÁCS HATÁROZATA
   (2013. július 15.)
   a 2011/492/EU határozat Bissau-Guineára vonatkozó megfelelő intézkedései alkalmazási időszakának kiterjesztéséről és a határozat módosításáról
   (2013/385/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között, Cotonouban 2000. június 23-án aláírt (1) és utoljára Ouagadougouban, Burkina Fasóban 2010. június 22-én módosított (2) partnerségi megállapodásra (a továbbiakban: az AKCS–EU partnerségi megállapodás), és különösen annak 96. cikkére,
   tekintettel a meghozandó intézkedések és az AKCS–EK partnerségi megállapodás alkalmazásával kapcsolatos, a tagállamok kormányainak a Tanács keretében ülésező képviselői között létrejött belső megállapodásra (3), és különösen annak 3. cikkére,
   tekintettel az Európai Bizottság javaslatára,
   mivel:
   
               (1)
            
            
               Az AKCS–EU partnerségi megállapodás 96. cikke szerinti konzultációk Bissau-guineai Köztársasággal a 2011/492/EU tanácsi határozattal (4) lezárásra kerültek, és az említett határozat mellékletében meghatározott megfelelő intézkedéseket meghozták.
            
         
               (2)
            
            
               A 2012/387/EU tanácsi határozat (5) 12 hónappal, azaz 2013. július 19-ig meghosszabbította a 2011/492/EU határozat hatályát.
            
         
               (3)
            
            
               Az AKCS–EU partnerségi megállapodás 9. cikkében hivatkozott alapvető elemeket továbbra is megsértik, és a Bissau-Guineában kialakult jelenlegi helyzetben nem biztosított az emberi jogok, a demokratikus alapelvek és a jogállamiság tiszteletben tartása.
            
         
               (4)
            
            
               A 2011/492/EU határozatot ezért módosítani kell a megfelelő intézkedések időbeli hatályának további meghosszabbítása érdekében,
            
         ELFOGADTA EZT A HATÁROZATOT:
   1. cikk
   A 2011/492/EU határozat 3. cikke helyébe a következő szöveg lép:
   
      „3. cikk
      Ez a határozat az elfogadásának napján lép hatályba.
      Ez a rendelet 2014. július 19-én hatályát veszti.
      A határozatot, lehetőség szerint az Európai Külügyi Szolgálat és a Bizottság közös nyomonkövetési missziói keretében rendszeresen, legalább hathavonta felülvizsgálják.”
   
   2. cikk
   Az e határozat mellékletét képező levelről tájékoztatni kell a Bissau-guineai hatóságokat.
   3. cikk
   Ez a határozat az elfogadásának napján lép hatályba.
   
      Kelt Brüsszelben, 2013. július 15-én.
      
         
            a Tanács részéről
         
         
            az elnök
         
         V. JUKNA
      
   
   
      (1)  HL L 317., 2000.12.15., 3. o.
   
      (2)  HL L 287., 2010.11.4., 3. o.
   
      (3)  HL L 317., 2000.12.15., 376. o.
   
      (4)  A Tanács 2011. július 18-i 2011/492/EU határozata az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai közötti partnerségi megállapodás 96. cikke alapján a Bissau-guineai Köztársasággal folytatott konzultációs eljárás lezárásáról (HL L 203., 2011.8.6., 2. o.).
   
      (5)  HL L 387., 2012.7.17., 1. o.
   
      MELLÉKLET
      Tisztelt Uraim,
      Az AKCS–EU partnerségi megállapodás 96. cikke keretében, Brüsszelben, 2011. március 29-én lefolytatott konzultációkat követően az Európai Unió 2011. július 18-án a 2011/492/EU tanácsi határozattal megfelelő intézkedések elfogadásáról döntött, ideértve az Unióval való együttműködés fokozatos újrafelvételét szolgáló, kölcsönös kötelezettségvállalások rendszerét.
      A 2012. július 16-i 2012/387/EU tanácsi határozat egy évvel, azaz 2013. július 19-ig meghosszabbította a 2011/492/EU tanácsi határozat hatályát.
      Az Európai Unió úgy véli, hogy tizenkét hónappal a meghosszabbítás után nem történt jelentős előrelépés és ezért úgy döntött, hogy a 2011/492/EU határozatának hatályát 2014. július 19-ig meghosszabbítja.
      Az Európai Unió hangsúlyozni kívánja, hogy nagy fontosságot tulajdonít a Bissau-Guineával folytatandó jövőbeni együttműködésnek, és megerősíti, hogy továbbra is folytatni kívánja a két fél közötti párbeszédet olyan helyzet megteremtése felé történő előrelépés céljából a közeljövőben, amely lehetővé teszi a teljes körű újbóli együttműködést.
      Tisztelettel:
      
         
            
               a Tanács részéről
            
            C. ASHTON
            
               az elnök
            
         
         
            
               a Bizottság részéről
            
            A. PIEBALGS
            
               biztos